text: Ikaros
  
  publiceret: 2020-12-14 12:17:11+01:00
  Ikaros er i græsk mytologi søn af Daidalos, som byggede Labyrinten i Knossos til kong Minos. Da Minos planlagde at dræbe far og søn for at bevare labyrintens hemmelighed, flygtede de på vinger, som Daidalos havde konstrueret af fjer og bivoks. Nord for Samos svang Ikaros sig i overmod så højt op i luften, at Solen smeltede vokset, og han styrtede i havet, der siden har heddet Det Ikariske Hav.